Apple planlægger gennemgribende nyt “iPhone 20” design siger rygter

Apple forbereder et større redesign af iPhone i anledning af telefonens 20-års jubilæum i 2027. Det fremgår af en ny rapport fra Bloomberg, som hævder, at Apple planlægger at markere årtiet med både en foldbar model og en ny Pro-version med øget brug af glas i designet.

I modsætning til jubilæet i 2017, hvor iPhone X introducerede det ikoniske all-screen-design og fjernede hjemknappen, forventes ændringerne denne gang ikke at revolutionere måden, man bruger en iPhone på. Men Apple arbejder ifølge rapporten på et “markant skift” i både design og materialevalg. Det kunne også være året hvor Apple endelig slipper af med den berygtede udskæring, nu kaldet Dynamic Island.

Den foldbare iPhone har været genstand for rygter i årevis, men er som bekendt aldrig blevet lanceret. Flere kilder, herunder analytiker Jeff Pu, har tidligere nævnt en mulig lancering i 2026, men 2027 virker nu mere realistisk – ikke mindst hvis Apple ønsker at gøre den til omdrejningspunkt for jubilæumsåret. Det vil i så fald ske hele otte år efter, at Samsung lancerede sin første Galaxy Fold, der dog stadig har sit folkelige gennembrud til gode.

Nyt iOS 19 er et skridt på vejen mod iPhone 20

iOS 19, som forventes annonceret ved WWDC i juni 2025, skulle efter sigende også byde på et mere “glasagtigt” udtryk i brugerfladen. Det kunne være første skridt mod et tættere samspil mellem hardware og software, som Apple gradvist kan indføre frem mod 2027, hvor der også er rygter om en “ren glas” telefon. Det ville ikke være første gang, Apple laver en telefon med glas for- og bagside, for det havde de allerede med iPhone 4.

Hvis Apple holder fast i sin typiske lanceringsrytme, vil jubilæumsmodellen – muligvis kaldet iPhone 20, selv om det ikke vil passe kronologisk – blive præsenteret i september 2027. Dermed har Apple stadig tid til at finjustere både det foldbare design og den nye glaskonstruktion, som kan komme til at definere næste generation af iPhones.

Apple planlægger gennemgribende nyt “iPhone 20” design siger rygter