Spielberg optager musikvideo med Marcus Mumford på en iPhone

Det er ikke hver dag at Steven Spielberg instruerer andet end kæmpe blockbusters. Faktisk er det første gang han har instrueret en musikvideo i sin lange karriere. Men manden bag E.T. og Indiana Jones er ikke det eneste bemærkelsesværdige ved projektet. Den er nemlig også blevet optaget på en iPhone i ét take.

Musikvideoen fra Marcus Mumford, medlem af folkrock-bandet Mumford & Sons, er af sangen Cannibal, som er førstesinglen fra hans kommende debut(solo)album. Videoen foregår i en gymnastiksal i New York og optagelserne var knap så omfangsrige, som Spielberg nok er vant til.

Optaget på blot en iPhone i ét uafbrudt take og med Kate Capshaw, som er Spielbergs kone, til at trække ham på en kontorstol. Så simpelt kan det gøres. Resultatet kan du selv bedømme længere nede. I tweetet nedenfor kunne Marcus Mumford afsløre, hvem der var instruktøren bag telefonen.

https://twitter.com/marcusmumford/status/1549062263625203712?s=20&t=E387ZG-9FDY_dGZP3L-UBQ

Hvilken iPhone der er tale om er ikke offentliggjort, men mon ikke det er en 13 Pro, for at få den maksimale kvalitet. Om Spielberg har benyttet Apples stort anlagte Cinematic Mode er ikke tydeligt, men billederne kunne tyde på det.

Se musikvideoen optaget af Steven Spielberg på en iPhone

Det er ikke første gang en musikvideo eller film er optaget på en iPhone. Instruktøren Park Chan-wook, som har stået bag hittet Oldboy, optog tidligere i år sin seneste film Life is But a Dream på en iPhone 13 Pro.

Spielberg optager musikvideo med Marcus Mumford på en iPhone