Apple er nu verdens største mobilproducent

Mange ville muligvis have gættet, at de allerede sad på tronen. Men 2023 blev første år nogensinde, hvor Apple endte med at have den største markedsandel på mobilmarkedet.

En ny rapport fra IDC (International Data Corporation) har gjort tallene op. De viser at Apple har haft en fremgang i 2023 på 3,7 procent i forhold til det forgangne år. Det bragte dem op på 234 millioner solgte enheder og en markedsandel på 20,1 procent.

Lige i hælene har de Samsung, som sad på førstepladsen i 2022. I året 2023 havde de dog en tilbagegang på hele 13,6 procent. Derfor rakte det kun til andenpladsen med 226 millioner solgte enheder.

Læs også: Apple tvinges til at stoppe salg af Apple Watch

Bag de to giganter har vi tre kinesiske producenter, nemlig Xiaomi, OPPO og på vores breddegrader ukendte Transsion.

“Apple har helt sikkert haft en rolle i det fald, som Samsung har oplevet, men det overordnede Android-marked splitter sig internt. Huawei er tilbage og gør hurtige fremskridt i Kina. Mærker som OnePlus, Honor, Google og andre lancerer konkurrencedygtige enheder i den lavere prisklasse i high-end-segmentet. Foldbare telefoner og øget snak om AI-funktioner på mobiler vinder også momentum. Samlet set bevæger markedet sig mod en interessant periode,” udtaler Ryan Reith, vicepræsident hos IDC.

| Antal solgte enheder* | Markedsandel | Ændring fra 2022
1. Apple | 234,6 | 20,1 % | 3,7 %
2. Samsung | 226,6 | 19,4 % | -13,6 %
3. Xiaomi | 145,9 | 12,5 % | -4,7 %
4. OPPO | 103,1 | 8,8 % | -9,9 %
5. Transsion | 94,9 | 8,1 % | 30,8 %
Andre | 361,8 | 31 % | 4,1 %
Total | 1.166,9 | 100 % | -3,2 %

*tal i millioner

Som det ses i tabellen ovenfor, så faldt det samlede mobilmarked med 3,2 procent i 2023.

Apple er nu verdens største mobilproducent